Ni’imomin dake cikin wadatar zuci - Makala - Bakandamiya
Ni’imomin dake cikin wadatar zuci
Posted by Imrana Abubakar October 6, 2017 - Filed in Ra'ayoyi da Tahalili - #ni'imomin wadatar zuci #rashin wadatar zuci - 681 views
Wadatar zuci na nufin ɗan adam ya wadata da kaɗan daga cikin ni'imomin da Allah ya ba shi, ma'ana ya daina hangen na hannun wani. Sau dayawa za ka ga mutumin da yake da arziki amma ya bi yana ta ta da hankalinsa har ya kai ga ya kaucewa hanyar addininsa, saboda yana hangen wanda ya fishi arziki. Duk burinsa ya ga ya fi wanda yake hangowa arziki.
Masu irin wannan hali na hangen abin wani da rashin wadatar zuci, a kullum za ka same su cikin kunci. Talaka wanda bai da komai mai wadatar zuci ya fi su kwanciyar hankali da natsuwa, za ka ga rayuwarsa tana gudana yadda ya kamata ba tare da ya zubar da mutuncin sa a idon duniya ba.
Idan an lura da abin da ake nufi da wadatar zuci, in mutum bai da wadatar zuci to ba zai taɓa ganin daidai ba a cikin abin da yake nema, sai ya zama ya mallaki gidaje da motoci, amma zuciyarsa talauci kaman wanda ba shi da ita.
Har a yanzu, a rayuwa in Allah ya azurtaka da wadatar zuci to kai kam ka rabauta, amma in ka samu akasin haka, to mutum na iya fadawa cikin mummunar yanayin rayuwa, daga karshe ya taɓe. Allah Ya sauwake.
Za mu ga a al'ummar da suka gabata mafiya yawan waɗanda suka fi wahala a cikinsu su ne waɗanda ba su da dukiya, amma zuciyarsu ta wadata da abin da Allah ya ba su.
Wadatar zuci shi ne arziki matabbaci da ake bukata ɗan adam ya same shi, amma in ka sake zuciyarka ta mutu kana zaune kana jiran a ba ka, ko kuma kana da shi kai ba za ka iya amfani da ni'imar da Allah ya ba ka ba. Shin ma mene ne amfanin tarawa, idan hakan ba za ta biya bukata ba?
Muna rokon Allah da Ya azurta mu da wadatar zuci. Amin. Sannan za a iya duba: Ba abinda gaggawa ke haifarwa a rayuwa sai dan da na sani da hanyoyi 8 da mutum zai bi ya samu wadatar zuci da sauransu.